WP wil aandeel in instituut verkoop | Netwerk24
Deur Brenden Nel 01 Augustus 2021 00:38
Rapport verneem die WP oorweeg dit om sy aandeel van 3% in die instituut te verkoop nadat hy 'n aanbod van 'n Amerikaanse konglomeraat, Nantworks, gekry het vir meer as drie keer die geskatte waarde van sy aandeel. Die meerderheidsaandeel in die instituut word deur die Universiteit van Kaapstad (UK) besit.
Daar is glo gehoop dat die transaksie goedgekeur sou word, maar Rapport verneem 'n vergadering met die WP se klubs het vandeesweek in 'n chaos ontaard en ná ses ure was daar nog geen besluit geneem nie.
Volgens een klub was die eerste agendapunt – die verwelkoming – só vol beskuldigings dat dit twee uur geneem het om na die tweede agendapunt oor te gaan.
Rapport het 'n brief gesien van dr. Mandla Moyo, waarnemende uitvoerende hoof van die SSI, wat aan die WP se president, Zelt Marais, gestuur is en die omvang van die aanbod omskryf. Volgens die brief is die aanbod meer as drie keer die geskatte waarde van R5 miljoen.
Rapport verneem die WP se sakevleuel is ná die afgelope boekjaar meer as R50 miljoen in die rooi, en die geld sal gebruik word om daardie gat gedeeltelik te probeer toestop.
Ingevolge die transaksie sou WP sy notariële huurkontrak van 99 jaar oor die gebou aan die Amerikaners moes oordra. Die SSI sal steeds voortgaan met sy werk, maar Nantworks beoog om die SSI te omskep in 'n sentrum vir navorsing oor en die behandeling van onder meer MIV, Covid-19, kanker en Alzheimer se siekte.
As die WP besluit om sy aandeel te behou en die UK sy aandeel verkoop, sal die WP steeds 'n maandelikse inkomste van R63 000 ontvang.
As die WP besluit om nie sy aandeel te verkoop nie, en ook weier dat die UK sy aandeel verkoop, sal die transaksie waarskynlik misluk. Marais wou nie kommentaar lewer nie.